Diari Oficial de la Generalitat Valenciana


Sumari del DOGV 2207, del 15-02-1994 (1994/830525)

DECRET 32/1994, de 8 de febrer, del Govern Valencià, pel qual disposa la creació de Deute de la Generalitat Valenciana per a l'any 1994.
----------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1994/02/08/32/dof/vci/html**

### Dades del document

Número de DOGV
:   2207

Data del DOGV
:   15-02-1994

Secció del DOGV
:   DISPOSICIONS GENERALS

Número del document
:   1994/830525


Data del document
:   08-02-1994

Organisme emissor
:   Conselleria d'Economia i Hisenda

Tipus de document
:   Decret

DECRET 32/1994, de 8 de febrer, del Govern Valencià, pel qual disposa la creació de Deute de la Generalitat Valenciana per a l'any 1994. [94/1003]  
La Llei 6/1993, de 31 de desembre, de Pressupostos de la Generalitat Valenciana per a l'exercici 1994, en l'article 13 autoritza el Govern Valencià perquè, a proposta del Conseller d'Economia i Hisenda, emeta Deute Públic de la Generalitat Valenciana o concerte operacions de crèdit fins a un import global de 64.037.252.869 pessetes d'endeutament net, deduïda la variació neta d'actius financers, destinats a finançar despeses d'inversió.  
Correspon al Govern Valencià disposar la creació del Deute de la Generalitat Valenciana, fixar el límit màxim i els criteris generals dins dels quals la Conselleria d'Economia i Hisenda ha d'exercir les competències en la matèria, i també els relatius a la gestió del Deute Públic en circulació encomanada a l'Institut Valencià de Finances.  
Per això, a proposta del Conseller d'Economia i Hisenda, i amb la deliberació prèvia del Govern Valencià, en la reunió del dia 8 de febrer de 1994,  
DECRETE  
Article primer  
El Conseller d'Economia i Hisenda podrà autoritzar, a càrrec de l'endeutament de l'any 1994, l'emissió o contractació de Deute de la Generalitat Valenciana fins l'import màxim fixat per a aquest exercici de 65.396.546.001 pessetes netes, que es podrà materialitzar indistintament en pessetes o en divises.  
Article segon  
El Deute de la Generalitat Valencia que s'emeta a càrrec de l'endeutament de 1994 tindrà les característiques i les condicions establertes en aquest decret, les inherents a la naturalesa de cada emissió, i les que establesca el Conseller d'Economia i Hisenda, qui en l'exercici de les seues competències vetlarà tant per la necessària continuïtat en els instruments, procediments, tècniques i pràctiques d'emissió, com per l'adaptació a allò que l'evolució en els mercats i l'eficàcia de la gestió aconsellen. A aquest efecte, per a l'endeutament de l'any 1994 s'aplicarà el que disposen els convenis vigents sobre l'endeutament de la Generalitat Valenciana.  
Article tercer  
Per al compliment del que disposen els articles precedents, correspondrà al Conseller d'Economia i Hisenda, l'exercici de les funcions següents:  
a) Prosseguir la realització d'operacions d'endeutament en les modalitats i amb les característiques bàsiques practicades a l'entrada en vigor de la Llei de Pressupostos de la Generalitat Valenciana per a 1994, i també modificar-ne el nom comercial, amortitzar mitjançant canvi o anticipadament i agrupar més d'una modalitat sota una sola denominació, quan les consideracions de mercat ho aconsellen i sempre que no es perjudiquen els drets econòmics del tenidor.  
b) Crear, en el marc de la legislació fiscal aplicable, noves modalitats de Deute de la Generalitat Valenciana, negociable o no negociable, establint-ne la denominació comercial, les tècniques d'emissió i altres característiques.  
c) Regular les pràctiques d'emissió o de determinació de cupons d'interès, que permeten agrupar emissions o col·locar successivament parts d'una mateixa emissió, de manera que s'aconseguesquen els volums de títols homogenis necessaris per a la fluïdesa dels mercats secundaris.   
d) Realitzar qualsevol tipus de cobertures sobre el deute ja emès, quan l'evolució dels mercats així ho aconselle.  
e) Limitar la subscripció o tinença de determinades emissions o modalitats de deute o categories preestablertes d'inversors o entitats col·laboradores.  
f) En general, acordar canvis en les condicions del Deute de la Generalitat Valenciana que obeesquen exclusivament a una millor administració, sempre que no es perjudiquen els drets econòmics del tenidor.  
Article quart  
L'emissió del Deute Públic de la Generalitat Valenciana s'ajustarà als procediments d'emissió i de representació establerts en la Llei 24/1988, de 28 de juliol, del Mercat de Valors, i les seues normes de desplegament.  
DISPOSICIONS FINALS  
Primera  
S'autoritza el Conseller d'Economia i Hisenda perquè dicte les disposicions que siguen necessàries per al desplegament i l'execució d'aquest decret.  
Segona  
Aquest decret entrarà en vigor el mateix dia de la publicació en el Diari Oficial de la Generalitat Valenciana.  
València, 8 de febrer de 1994  
El President de la Generalitat Valenciana,  
JOAN LERMA I BLASCO  
El Conseller d'Economia i Hisenda,  
AURELIO MARTÍNEZ ESTÉVEZ


Còpia Permalink ELI